
REPUBLIKA HRVATSKA	       4 St-1754/2019-4
TRGOVAČKI SUD U ZAGREBU
STALNA SLUŽBA U KARLOVCU
Karlovac, Trg hrvatskih branitelja 1

REPUBLIKA HRVATSKA
R J E Š E N J E

	Trgovački sud u Zagrebu, Stalna služba, po sucu Goranki Boljkovac, povodom prijedloga predlagatelja HM-PATRIA d.o.o., Zagreb, Oboj 47, OIB 89124687679, za otvaranje predstečajnoga postupka nad dužnikom HM-PATRIA d.o.o., Zagreb, Oboj 47, OIB 89124687679, dana 22. kolovoza 2019.

r i j e š i o    j e

I. Poziva se predlagatelj – dužnik HM-PATRIA d.o.o., Zagreb, Oboj 47, OIB 89124687679, da u roku od 8 dana od dana dostave prijepisa ovog rješenja dopuni prijedlog za otvaranje predstečajnog postupka na način da sukladno odredbi čl. 26. Stečajnog zakona (Narodne novine broj 71/15, 104/17, dalje u tekstu: SZ-a) dostavi: 
 
- a) financijske izvještaje u skladu sa Zakonom o računovodstvu koji nisu stariji od tri mjeseca od dana podnošenja prijedloga za otvaranje predstečajnoga postupka, s time da se usporedni podaci u financijskim izvještajima iskazuju sa stanjem na dan godišnjih financijskih izvještaja prethodne godine, odnosno evidencije koje vode u skladu s poreznim propisima ako je dužnik obveznik poreza na dohodak

- b) popis imovine i obveza dužnika sukladno čl. 17. st. 1. i 2. SZ-a, koji se sastoji od naznake:
1. nekretnina i pokretnina dužnika
2. imovinskih prava dužnika na tuđim stvarima 
3. novčanih i nenovčanih tražbina dužnika
4. drugih prava koja čine imovinu dužnika
5. novčanih sredstava na računima
6. druge imovine dužnika
7. obveza dužnika unesenih u njegove poslovne knjige
8. drugih novčanih i nenovčanih obveza dužnika
9. razlučnih prava na imovini dužnika
10. izlučnih prava 
11. prosječnih mjesečnih troškova redovnoga poslovanja dužnika u posljednjih godinu dana
12. postupaka pred sudovima ili javnopravnim tijelima u kojima je dužnik stranka i visinu ili opis tražbine koja je predmet postupka.
U popisu imovine i obveza moraju se navesti podaci o pravnoj i činjeničnoj osnovi u odnosu na svaki dio imovine i obveza, te o dokazima, osobito ispravama, kojima se oni mogu potkrijepiti i potvrditi da su navedeni podaci točni i potpuni i da ništa od imovine i obveza nije zatajeno.
Za davanje neistinitoga ili nepotpunoga popisa imovine i obveza, dužnik odgovara kao za davanje lažnoga iskaza u postupku pred sudom (čl. 17. st. 3. SZ-a).

	II. Poziva se predlagatelj – dužnik HM-PATRIA d.o.o., Zagreb, Oboj 47, OIB 89124687679, da u roku od 8 dana od dana dostave prijepisa ovog rješenja ispravi i dopuni prijedlog plana restrukturiranja, budući da prijedlog plana restrukturiranja koji je dužnik priložio uz prijedlog za otvaranje predstečajnoga postupka nema u cijelosti sadržaj propisan odredbom čl. 27. SZ-a, odnosno da dostavi ispravljen i dopunjen prijedlog plana restrukturiranja koji mora sadržavati podatke iz čl. 27. SZ-a: 
1. činjenice i okolnosti iz kojih proizlazi postojanje prijeteće nesposobnosti za plaćanje
2. izračun manjka likvidnih sredstava na dan priloženih financijskih izvještaja
3. mjere financijskoga restrukturiranja i izračun njihovih učinaka na manjak likvidnih sredstava
4. mjere operativnoga restrukturiranja i izračun njihovim učinaka na poslovanje
5. plan poslovanja za razdoblje tekuće do kraja tekuće i za dvije slijedeće kalendarske godine uz detaljno obrazloženje razloga za utvrđivanje svake pozicije plana
6. planiranu bilancu na zadnji dan razdoblja za koje je sastavljen plan poslovanja
7. analizu svih tražbina prema visini i vrsti (tražbine radnika i prijašnjih dužnikovih radnika, izlučna prava, razlučna prava, tražbine za koje se vodi postupak, neosigurane tražbine i druge tražbine) 
8. ponudu vjerovnicima razvrstanim u skupine odgovarajućom primjenom pravila o razvrstavanju sudionika u stečajnom planu koja sadržava načine, rokove i uvjete namirenja tražbina
9. najavu novoga zaduženja u novcu radi privremenog financiranja, ako je dužniku takvu mjeru restrukturiranja predvidio  
10. planirani iznos troškova restrukturiranja.

III. Ako predlagatelj ne dopuni prijedlog za otvaranje predstečajnog postupka u skladu s uputom suda u roku iz točke I. i II. izreke ovog rješenja, sud će u roku od 8 dana nakon isteka toga roka odbaciti prijedlog za otvaranje predstečajnoga postupka (čl. 31. st. 3. SZ-a).

IV. Poziva se predlagatelj HM-PATRIA d.o.o., Zagreb, Oboj 47, OIB 89124687679, da u roku od 8 dana uplati predujam za troškove predstečajnoga postupka u iznosu od 5.000,00 kn na žiro račun Trgovačkog suda u Zagrebu broj IBAN: HR9223900011300000460 model HR05, pozivom na broj 1754-2019.
 
V. Ako predlagatelj ne uplati predujam za troškove predstečajnoga postupka u roku iz točke III. izreke ovog rješenja, sud će odbaciti prijedlog za otvaranje predstečajnoga postupka kao nedopušten (čl. 28. st. 3. SZ-a).

VI. Poziva se predlagatelj HM-PATRIA d.o.o., Zagreb, Oboj 47, OIB 89124687679, da u roku od 8 dana dostavi sudu potvrdu FINA-e o neizvršenim osnovama za plaćanje sukladno odredbi čl. 4. st. 2. alineja 1. i st. 3. SZ-a, dakle, potvrdu FINA-e o broju dana neprekidne blokade računa dužnika na dan podnošenja prijedloga za otvaranje predstečajnoga postupka 22. srpnja 2019., a u protivnom će sud odbaciti prijedlog za otvaranje predstečajnog postupka.

Obrazloženje

	Predlagatelj – dužnik podnio je sudu dana 22. srpnja 2019. prijedlog za otvaranje predstečajnoga postupka temeljem odredbe čl. 25. st. 1. SZ-a. 

	Odredbom čl. 16. st. 1. SZ-a propisano je da se prijedlog za otvaranje predstečajnoga i stečajnoga postupka podnosi sudu na propisanom obrascu te sadržava podatke za identifikaciju dužnika i podnositelja prijedloga i popis imovine i obveza dužnika. 

	Nadalje, odredbom čl. 26. SZ-a propisano je koje isprave je dužan podnositelj prijedloga za otvaranje predstečajnoga postupka dostaviti uz taj prijedlog, a čl. 27. SZ-a određen je sadržaj prijedloga plana restrukturiranja. 

	Odredbom čl. 28. st. 1. SZ-a propisano je da je podnositelj prijedloga dužan uplatiti predujam za troškove predstečajnoga postupka u iznosu od 5.000,00 kn; stavkom 3. istog članka propisano je da ako podnositelj prijedloga za otvaranje predstečajnoga postupka nije uplatio predujam za troškove predstečajnoga postupka, sud će prijedlog odbacit kao nedopušten. 

	Odredbom čl. 31. st. 2. SZ-a propisano je da ako prijedlog za otvaranje predstečajnoga postupka nije potpun, sud će naložiti podnositelju prijedloga da prijedlog dopuni u skladu s uputom u roku od 8 dana, time da se rok za dopunu prijedloga ne može produžiti; stavkom 3. istog članka propisano je da ako podnositelj prijedloga ne dopuni prijedlog za otvaranje predstečajnoga postupka u skladu s uputom suda u roku iz stavka 2. istog članka, sud će u roku od 8 dana nakon isteka toga roka odbaciti prijedlog za otvaranje predstečajnoga postupka. 

Sud je utvrdio da dostavljeni prijedlog plana restrukturiranja nema u cijelosti sadržaj propisan odredbama čl. 27. toč. 1. do 10. SZ-a. Tako je utvrđeno da prijedlog plana restrukturiranja ne sadrži ponudu vjerovnicima razvrstanim u skupine odgovarajućom primjenom pravila o razvrstavanju sudionika u stečajnom planu koja sadržava načine, rokove i uvjete namirenja tražbina. 

Odredbom čl. 308. st. 1. SZ-a propisano je da se sudionici u stečajnom planu razvrstavaju pri utvrđivanju njihovih prava u skupine. Vjerovnici s različitim pravnim položajem razvrstavaju se u stečajnom planu u posebne skupine. Pritom treba razlikovati: 1. vjerovnike s pravom odvojenoga namirenja, ako stečajni plan zadire i u njihova prava; 2. stečajne vjerovnike koji nisu nižega isplatnog reda; 3. stečajne vjerovnike pojedinih nižih isplatnih redova, ako njihove tražbine ne prestaju prema čl. 311. st. 1. ovoga Zakona. Odredbom st. 2. istog članka propisano je da se vjerovnici istog pravnog položaja mogu svrstati u skupine prema istovrsnosti gospodarskog interesa. Takvo razvrstavanje mora se temeljiti na valjanim razlozima. U stečajnom planu navest će se kriteriji za razvrstavanje. Odredbom st. 3. istog članka propisano je posebnu skupinu čine radnici. Odredbom st. 4. istog članka propisano je da ako bi prema stečajnom planu njegovi učinci bili jednaki prema svim stečajnim vjerovnicima, ti se vjerovnici neće razvrstati u posebne skupine. 

Odredbom čl. 66. st. 1. podst. 2. SZ-a propisano je da predstečajni postupak ne utječe na tražbine radnika i prijašnjih dužnikovih radnika iz radnoga odnosa u bruto iznosu, otpremnine do iznosa propisanoga zakonom, odnosno kolektivnim ugovorom, i tražbine po osnovi naknade štete pretrpljene zbog ozljede na radu ili profesionalne bolesti.
	
Nadalje, u skladu s odredbom čl. 38. st. 4. SZ-a predstečajni sporazum ne smije zadirati u pravo razlučnih vjerovnika na namirenje iz predmeta na kojima postoje prava odvojenoga namirenja, a odredbom čl. 66. st. 1. al. 1. SZ-a propisano je da predstečajni postupak ne utječe na pravo odvojenoga namirenja razlučnih vjerovnika pa i ako oni nisu osobni vjerovnici dužnika. 

Prema tome, predstečajni sporazum ne smije zadirati u pravo razlučnih vjerovnika ako oni nisu dali izjavu o odricanju od prava na odvojeno namirenje ili nisu pristali na odgodu namirenja.

U prijedlogu plana restrukturiranja, izuzev navođenja dva razlučna vjerovnika, kojima dužnik predlaže i smanjenje duga i izmjene rokova dospjelosti, iako nije poznato da li će se ti razlučni vjerovnici odreči prava na odvojeno namirenje, dužnik ne navodi apsolutno niti jednog drugog vjerovnika koji ulazi u druge skupine (dobavljači, zajmodavci) dakle, ne navodi poimence niti jednog vjerovnika, niti iznos njegove tražbine, niti smanjeni iznos tražbine, ne navodi niti popis tražbina radnika ili prijašnjih dužnikovih radnika, niti njihova imena. Nadalje, dužnik ne navodi mjere operativnog restrukturiranja i izračun njihovih učinaka na poslovanje.

Nadalje, budući da predlagatelj uz prijedlog nije dostavio potvrdu Financijske agencije kojom se dokazuje postojanje okolnosti iz čl. 4. st. 2. podst. 1. SZ-a, sud je riješio kao pod točkom VI. izreke ovog rješenja, a temeljem odredbe čl. 4. st. 3. SZ-a.
	
	Slijedom gore navedenog, sud je riješio kao u izreci ovog rješenja. 
		
U Karlovcu  22. kolovoza 2019.
                                                                                                             
        Sudac:
Goranka Boljkovac, v.r. 
 PRAVNA POUKA:                                                                     
Protiv ovog rješenja nije dopuštena žalba 	Za točnost otpravka-
(čl.278. st.1. i 2. Zakona o parničnom postupku	ovlašteni službenik:
u vezi s čl.10. SZ-a).	Renata Klokočki



Dna:
1. HM-PATRIA d.o.o., Zagreb, Oboj 47
2. Mrežna stranica e-Oglasna ploča suda

